5.  ทรัพย์สินที่ใช้ในการประกอบธุรกิจ

    1.  ที่ดิน อาคารและอุปกรณ์สุทธิ

ที่ดิน อาคารและห้องชุดในอาคารชุดเป็นกรรมสิทธิ์ของธนาคาร ใช้เป็นที่ทำการของสำนักงานใหญ่ สำนัก สาขา สาขาย่อย และศูนย์ฝึกอบรมพนักงาน โดยอาคารที่เป็นกรรมสิทธิ์ของธนาคารก่อสร้างบนที่ดินดังกล่าว

ณ วันที่ 31 ธันวาคม 2547 ธนาคารมีที่ดิน อาคาร ห้องชุดในอาคารชุด อุปกรณ์
และสินทรัพย์ระหว่างทำ เป็นราคาทุนจำนวน 4,727 ล้านบาท ซึ่งแบ่งเป็นที่ดินจำนวน 799
ล้านบาท อาคารชุดจำนวน 2,561 ล้านบาท อุปกรณ์จำนวน 1,352 ล้านบาท
และสินทรัพย์ระหว่างทำจำนวน 15 ล้านบาท
เมื่อหักค่าเสื่อมราคาสะสมและสำรองค่าเผื่อสินทรัพย์ชำรุดสูญหายหรือด้อยค่า รวมจำนวน 2,073
ล้านบาทแล้ว ธนาคารมีที่ดิน อาคารและอุปกรณ์สุทธิตามบัญชีจำนวน 2,654 ล้านบาท

2.  สินทรัพย์ที่ไม่มีตัวตน

สินทรัพย์ที่ไม่มีตัวตนของธนาคารแสดงในราคาทุนสุทธิประกอบด้วย
ค่าใช้จ่ายในการพัฒนาปรับปรุงระบบคอมพิวเตอร์และที่อยู่ในระหว่างการพัฒนา
ค่าซอฟท์แวร์คอมพิวเตอร์ อายุการตัดจำหน่าย 5 ปี - 10 ปี และสิทธิการเช่า
ซึ่งเกิดจากสัญญาเช่าที่ดินและอาคารเพื่อใช้เป็นที่ทำการของสาขา สาขาย่อย
ศูนย์แลกเปลี่ยนเงินตราต่างประเทศ และสถานที่ติดตั้งเครื่องถอนเงินอัตโนมัติ (ATM)
มีอายุตามสัญญาเช่าประมาณ 1 - 30 ปี การตัดจำหน่ายสิทธิการเช่าดำเนินการตามอายุสัญญา ทั้งนี้
สัญญาเช่าดังกล่าวไม่มีรายการใดที่ธนาคารทำรายการกับบุคคลที่เกี่ยวข้องกับธนาคาร

ณ วันที่ 31 ธันวาคม 2547 ธนาคารมีสินทรัพย์ไม่มีตัวตนจำนวน 663 ล้านบาท

3.  เงินลงทุนในบริษัทย่อยและบริษัทร่วม

ณ วันที่ 31 ธันวาคม 2547 ธนาคารมีเงินลงทุนในบริษัทย่อย 8 บริษัท และบริษัทร่วม 2 บริษัท
มีมูลค่าเงินลงทุนตามวิธีส่วนได้เสีย (Equity Method) และหักค่าเผื่อการด้อยค่าแล้วจำนวน
2,402 ล้านบาท

นโยบายการลงทุนในบริษัทย่อยและบริษัทร่วม

ในภาพรวมของกลุ่มบริษัทที่ธนาคารเข้าร่วมลงทุน
เป็นบริษัทที่ประกอบธุรกิจที่ส่งเสริมธุรกิจของธนาคารไม่โดยทางตรงก็ทางอ้อม
แต่ส่วนใหญ่เป็นเงินลงทุนที่ธนาคารรับโอนมาจากการควบรวมกิจการ
จึงทำให้การลงทุนกระจายตัวมากเกินไปทำให้ธนาคารไม่ได้รับผลตอบแทนจากการลงทุนเท่าที่ควร
ธนาคารมีนโยบายที่จะคงกิจการที่มีความแข็งแกร่งมั่นคงและสามารถพัฒนาต่อไปได้ในอนาคต
และจะลดสัดส่วนการลงทุนในธุรกิจที่ไม่มีความสำคัญลง
รวมทั้งลดบทบาทการลงทุนให้เหลือแต่ในบริษัทที่มีประสิทธิภาพในการสร้างผลตอบแทนให้แก่ธนาคารได้เท่านั้น

ทั้งนี้ ธนาคารได้อธิบายรายละเอียดเพิ่มเติมไว้ใน ข้อ 12. ฐานะการเงินและผลการดำเนินงาน
ในส่วน (2) คำอธิบายและการวิเคราะห์ฐานะการเงินและผลการดำเนินงาน เรื่อง
เป้าหมายและทิศทางการดำเนินธุรกิจของธนาคาร ไทยธนาคาร จำกัด (มหาชน)

บริษัท กรุงไทยธนกิจ จำกัด (มหาชน) (“กรุงไทยธนกิจ”)

ในปี 2546 บริษัทได้เสร็จสิ้นภารกิจในการเป็นตัวแทนโครงการแลกเปลี่ยนตั๋วสัญญาใช้เงินของ 16
สถาบันการเงินที่ถูกปิดกิจการ โดยในวันที่ 6 มิถุนายน 2546
บริษัทได้จดทะเบียนเลิกกิจการกับกระทรวงพาณิชย์
และได้คืนใบอนุญาตประกอบธุรกิจเงินทุนต่อธนาคารแห่งประเทศไทยแล้ว
ขณะนี้อยู่ในระหว่างการชำระบัญชี

บริษัทหลักทรัพย์ บีที จำกัด (“บล.บีที”) 

บล.บีที เป็นบริษัทหลักทรัพย์ที่ได้รับใบอนุญาตประกอบธุรกิจหลักทรัพย์จาก

กระทรวงการคลังให้ประกอบธุรกิจหลักทรัพย์ 6 ประเภท คือ กิจการนายหน้าซื้อขายหลักทรัพย์
กิจการค้าหลักทรัพย์ กิจการที่ปรึกษาการลงทุน กิจการจัดจำหน่ายหลักทรัพย์
การเป็นที่ปรึกษาทางการเงิน และการเป็นตัวแทนสนับสนุนการจัดจำหน่ายหน่วยลงทุน
เริ่มทำธุรกิจตั้งแต่วันที่ 1 กุมภาพันธ์ 2543

ณ วันที่ 31 ธันวาคม 2547 บริษัทมีสินทรัพย์รวม 1,531 ล้านบาท มีหนี้สินรวม 665 ล้านบาท
และส่วนของผู้ถือหุ้นจำนวน 866 ล้านบาท โดยมีทุนจดทะเบียนและชำระแล้ว 1,200 ล้านบาท
ผลการดำเนินงานในปี 2547 บริษัทมีรายได้รวม 230 ล้านบาท และมีผลขาดทุนสุทธิ 96 ล้านบาท

บริษัท บีที ที่ปรึกษาธุรกิจ จำกัด

จัดตั้งขึ้นเมื่อวันที่ 18 ตุลาคม 2544 ด้วยทุนจดทะเบียน 13 ล้านบาท บริษัทเริ่มเปิดให้ บริการลูกค้าตั้งแต่วันที่ 1 กุมภาพันธ์ 2545 เป็นต้นมา ในระหว่างปี 2547 บริษัทได้ทำการเพิ่มทุนอีก 20 ล้านบาท โดยการออกหุ้นสามัญเพิ่มทุนจำนวน 200,000 หุ้น มูลค่าหุ้นละ 100 บาท จัดสรรโดยการจำหน่ายให้แก่ธนาคารซึ่งเป็นผู้ถือหุ้นเดิมทั้งจำนวน ดังนั้น ณ 31 ธันวาคม 2547 บริษัทมีทุนจดทะเบียน 33 ล้านบาท แบ่งออกเป็นหุ้นสามัญจำนวน 330,000 หุ้น มูลค่าหุ้นละ 100 บาท โดยมีธนาคารเป็น ผู้ถือหุ้นใหญ่จำนวน 329,993 หุ้น หรือคิดเป็นสัดส่วนร้อยละ 99.99 ของหุ้นที่ออกและเรียกชำระแล้ว

บริษัทมุ่งเน้นการให้บริการที่ปรึกษาอย่างครบวงจร สำหรับบริการหลักของบริษัทมีดังนี้

  1. งานที่ปรึกษาทางภาษีอากร

  2. งานที่ปรึกษาทางบัญชีและการเงิน

  3. งานด้านการตรวจสอบภายใน

  4. งานรับทำวิจัยทางธุรกิจ

  5. งานที่ปรึกษากฎหมาย

  6. งานที่ปรึกษาในการจัดการและการบริหารงานองค์กร

  7. งานที่ปรึกษาทางด้านเทคโนโลยีสารสนเทศ

  8. งานที่ปรึกษาทางด้านเทคนิค

สำหรับด้านการตลาดนั้น บริษัท บีที ที่ปรึกษาธุรกิจ จำกัด
เน้นการทำตลาดจากฐานลูกค้าของธนาคารก่อนในลำดับแรก
จากนั้นก็จะประสานงานกับบริษัทในเครือของธนาคารเพื่อขยายฐานลูกค้าของบริษัทให้มากขึ้น
สำหรับผลประกอบการในปี 2547 บริษัทมีรายได้รวม 15 ล้านบาท และมีผลขาดทุนสุทธิ 8 ล้านบาท
สินทรัพย์ของบริษัท ณ 31 ธันวาคม 2547 มี 18 ล้านบาท ขณะที่มีหนี้สินรวม 6 ล้านบาท
และมีส่วนของผู้ถือหุ้น 12 ล้านบาท

บริษัท บีทีประกันภัย จำกัด

จดทะเบียนจัดตั้งขึ้นเมื่อปี 2525 ในนามบริษัท สุขุมวิทย์ประกันภัย จำกัด
ต่อมาได้เปลี่ยนชื่อบริษัทหลายครั้งเนื่องจากการเปลี่ยนแปลงผู้ถือหุ้นใหญ่ โดยปัจจุบันใช้ชื่อ บริษัท
บีทีประกันภัย จำกัด (ตั้งแต่วันที่ 13 พฤษภาคม 2545) ดำเนินธุรกิจด้านการประกันวินาศภัย 4
ประเภท ได้แก่ การประกันภัยทรัพย์สิน การประกันภัยรถยนต์ การประกันภัยทางทะเลและขนส่ง
และการประกันภัยเบ็ดเตล็ด สำนักงานใหญ่ตั้งอยู่ที่ชั้น 23 – 24 อาคารไทยธนาคาร ถนนหลังสวน

ณ วันที่ 31 ธันวาคม 2547 บริษัทมีทุนจดทะเบียน 300 ล้านบาท มีสินทรัพย์รวม 361 ล้านบาท
หนี้สินรวม 157 ล้านบาท ส่วนของผู้ถือหุ้น 204 ล้านบาท สำหรับผลการดำเนินงานในปี 2547
บริษัทมีเบี้ยประกันภัยรับ 221 ล้านบาท โดยมีเบี้ยประกันภัยรถยนต์เท่ากับร้อยละ 33
ของเบี้ยประกันภัยรับทั้งหมด และมีกำไรสุทธิ 13 ล้านบาท บริษัทได้พัฒนาปรับปรุงการรับประกันภัย
การบริการสินไหมทดแทน ขั้นตอนการปฏิบัติงานมาตรฐาน โครงสร้างองค์กรและบุคลากรอยู่เสมอ
ส่งผลให้บริษัทมีผลประกอบการกำไรสุทธิต่อเนื่องจากปี 2546

บริษัทได้ขยายธุรกิจโดยเพิ่มช่องทางการตลาดจากฐานลูกค้าพนักงานของธนาคารและบริษัทในเครือ
ตลอดจนพันธมิตรทางธุรกิจอื่นของธนาคาร นอกเหนือจากตัวแทนและนายหน้าของบริษัทที่มีอยู่เดิม
เพื่อให้เบี้ยประกันภัยรับเพิ่มขึ้นต่อเนื่อง